Akhnaten
Akhnaten, opera i tre akter af Philip Glass med libretto af komponisten, Shalom Goldman, Robert Israel og Richard Riddell. Teksten bygger på originale kilder om den egyptiske kong Akhnaton (der regerede 1379-1362 f.Kr) og hans tronbestigelse, religiøse reformer og fald.

Akhnaten bliver sunget på egyptisk, akkadisk og bibelsk hebraisk og bliver bundet sammen af fortællerkommentarer på engelsk eller tysk; eneste undtagelse fra dette er Akhnatens Hymne til Aton i 2. akt, der bliver sunget på publikums sprog. Operaen blev bestilt af Württembergisches Staatstheater, Stuttgart, hvor den blev uropført i 1984.

Akhnaten er den tredje i Philip Glass' operatrilogi om betydningsfulde historiske personer (Albert Einstein, Mahatma Gandhi og Akhnaton), der - drevet af en indre vision - forandrede den verden, de levede i.